Дунейпсо чемпионатым и щIыхькIэ
Ахъшэ
футболымкIэ дунейпсо чемпионату 2018 гъэм Урысей Федерацэм щекIуэкIынум теухуауэ Урысейм и Банкым гъущI ахъшэщIэхэр къыдигъэкIащ. Апхуэдэу щыжаIащ Банк Нэхъыщхьэм и пресс-IэнатIэм.
Дунейпсо чемпионатым и щIыхькIэ соми 3 хъу дыжьын, сом 50 хъу дыщэ урысей ахъшэхэр къыдагъэкIынущ. Абыхэм я щIыбагъымкIэ Дунейпсо Кубокыр тетынущ, и гупэмкIэ — «ФутболымкIэ дунейпсо чемпионат 2018-р — Урысейм». Дыжьын ахъшэхэм я куэдагъыр мин 300 хъунущ, дыщэхэр мини 100-м нэблэгъэнущ.
Апхуэдэу Банк Нэхъыщхьэм къыщIигъэкIащ «Советыдзэхэм нэмыцэ зэрыпхъуакIуэхэм къыIэщIагъэкIыжа къалэхэр — къэралыгъуэхэм я къалащхьэхэр» ахъшэхэр. Кърымымрэ Севастополрэ ятеухуауэ соми 100 хъу тхылъымпIэ ахъшэр тридзащ.
Дунейпсо чемпионатым хиубыдэ зэIущIэхэр 2018 гъэм мэкъуауэгъуэм и 14-м къыщыщIэдзауэ бадзэуэгъуэм и 15 пщIондэ Урысейм и къалэ 11-м я стадион 12-м щекIуэкIынущ.
«Интерфакс» хъыбарегъащIэ агентствэ.
